[{"text_idx": "#000003", "text": "Mae'r broses o lacio'r cyfyngiadau yng Nghymru dros yr wythnosau diwethaf, a'r cyfle i ailgysylltu a\u0302 theuluoedd a ffrindiau (gan gadw pellter cymdeithasol) wedi bod yn hwb mawr yn ystod y cyfnod anodd hwn. Hefyd, mae'n gyfle i ni bwyso a mesur effaith y pandemig ar iechyd meddwl a llesiant pobl ifanc, a chynllunio sut gallwn barhau i'w cefnogi drwy'r argyfwng hwn."}, {"text_idx": "#000004", "text": "Mae'r newyddion yn peri pryder mawr. Yn o\u0302l arolwg blynyddol Cymdeithas y Plant o lesiant plant, a gyhoeddwyd ddiwedd y mis diwethaf, nododd bron 1 o bob 5 o blant 10-17 oed yn y DU eu bod yn anhapus a\u0302'u bywydau yn gyffredinol adeg y cyfyngiadau symud oherwydd y coronafeirws. Ysgrifennodd grw\u0302p o seicolegwyr plant blaenllaw at bapur newydd The Times ym mis Mehefin i dynnu sylw at y peryglon iechyd meddwl i blant a phobl ifanc oherwydd y cyfyngiadau symud. Er bod y llythyr hwn yn seiliedig ar ysgolion yn ailagor yn Lloegr, roedd yn ein hatgoffa'n glir o effaith yr argyfwng ar ein pobl ifanc."}, {"text_idx": "#000005", "text": "Fodd bynnag, yng nghanol yr argyfwng hwn, rydym yn parhau i wneud gwahaniaeth. Mae gwaith ieuenctid yn cynnig cyfleoedd i bobl ifanc ddilyn y pum ffordd at les, hyd yn oed ar adeg o gadw pellter cymdeithasol. Cyhoeddodd papur newydd The Independent erthygl ar 1 Awst yn nodi bod Cymru'n arwain y ffordd wrth gefnogi iechyd meddwl pobl ifanc ac yn cyfeirio at becyn cymorth iechyd meddwl pobl ifanc Llywodraeth Cymru. Yn fy marn i, roedd y sector gwaith ieuenctid yng Nghymru yn haeddu'r un sylw. Mae'r erthyglau yn y rhifyn hwn o'r bwletin yn dangos ro\u0302l hanfodol Gwaith Ieuenctid wrth gefnogi iechyd meddwl a llesiant ein pobl ifanc. Yn ein strategaeth gwaith ieuenctid, rydym wedi mynegi ein gweledigaeth i sicrhau bod ein pobl ifanc yn ffynnu, a bod cyfleoedd a phrofiadau ar gael iddynt, yn y Gymraeg a'r Saesneg, sy'n rhoi pleser iddynt ac yn cyfoethogi eu datblygiad personol drwy ddulliau gwaith ieuenctid. Trwy roi hwb i hyder a hunan-barch pobl ifanc drwy ddulliau gwaith ieuenctid, byddwn yn helpu i atal problemau iechyd meddwl rhag datblygu neu waethygu."}, {"text_idx": "#000006", "text": "Yn olaf, wrth i gyfyngiadau gael eu codi a lleoliadau gwaith ieuenctid ledled Cymru naill ai'n ehangu eu darpariaeth bresennol neu'n chwilio am ffyrdd o ail-agor cyfleusterau, rydym yn cyhoeddi canllawiau i'ch helpu gyda'ch ystyriaeth yngly\u0302n a\u0302 beth fydd yn eich galluogi i agor yn ddiogel i bobl ifanc a\u2019r holl staff yn eich sefydliad. Mae'r canllawiau wedi cael eu datblygu gan weithio'n agos gyda'r sector ac rydym yn gobeithio y byddent o gymorth i chi."}, {"text_idx": "#000007", "text": "Mae'n debygol y bydd cadw pellter cymdeithasol efo ni am beth amser, ac wrth i chi ail-agor rhydem yn eich annog i feddwl sut y gallwch annog y bobl ifanc yr ydych yn gweithio efo i rannu negeseuon positif am gadw pellter cymdeithasol i helpu eu diogelu nhw, eu teuluoedd a'u cymuned ehangach."}, {"text_idx": "#000008", "text": "Wrth i ni symud i'r cam nesaf yn ein hymateb i Covid 19, a gan fod y canllawiau ar waith bellach, rydym wedi penderfynu cyhoeddi'r bwletin yn llai aml. Rydym yn rhagweld y bydd rhifyn nesaf y bwletin yn cael ei gyhoeddi ym mis Hydref."}, {"text_idx": "#000011", "text": "Fel unigolyn sy\u2019n dioddef o iselder, credaf mai hwn yw\u2019r cyfnod mwyaf heriol yr wyf wedi bod drwyddo hyd yn hyn, o ran ceisio rheoli fy iechyd meddwl. Dros y cyfnod rwyf wedi gorfod dysgu sut i addasu a gweithio o dan amgylchiadau anaddas, yn ogystal a\u0302 dysgu sut i ofalu am fy hun a\u2019m iechyd meddwl a defnyddio dulliau o ymdopi."}, {"text_idx": "#000012", "text": "Roedd mynd o weithio dyddiau ac wythnosau llawn dop, gyda dim un diwrnod yr un fath i weithio o adref yn sioc enbyd i mi. Yr elfen orau o fy swydd yw cael mynd o gwmpas ysgolion yr ardal yn cyfarfod plant a phobl ifanc, yn ogystal ag oedolion newydd a chymdeithasu; rydw i wrth fy modd efo bwrlwm y swydd!"}, {"text_idx": "#000014", "text": "Drwy gydol y cyfnod clo rydwyf wedi parhau i weithio gan gynnal gweithgareddau megis cwisiau a gweithgareddau ar-lein a hefyd cwblhau fy NVQ. Wrth weithio, rwy\u2019n sicrhau fy mod yn cymryd seibiadau cyson a digon o awyr iach (yn ffodus iawn i mi, rwy\u2019n byw ar fferm)."}, {"text_idx": "#000015", "text": "Rwyf wedi manteisio ar y cyfle i fwynhau byd natur ac awyr iach Cymru gan gerdded yn fy milltir sgwa\u0302r a gwneud ymarfer corff hwyliog fel \u2018zumba\u2019 (heb roi gormod o straen arnaf fy hun, wrth gwrs) - mae hyn wedi bod yn allweddol i mi er mwyn creu strwythur a chadw fy meddwl yn iach. Yn ogystal, cymdeithasu dros y we\u0302 a thrafod fy nheimladau gyda fy ffrindiau a\u2019m teulu."}, {"text_idx": "#000016", "text": "Y ddau prif beth sy\u2019n fy helpu i ymdopi gyda fy iechyd meddwl sydd wedi bod yn hanfodol drwy\u2019r cyfnod yw blogio a flogio am iechyd meddwl a siarad am yr hyn dwi\u2019n deimlo. Oherwydd hyn, felly, rwy\u2019n ei wneud yn gyson er mwyn ymdopi. Yn ychwanegol, mae fy mlogs a\u2019m flogs ar gael i eraill i\u2019w darllen a\u2019u gwylio (gan obeithio eu bod yn eu helpu nhw hefyd)!"}, {"text_idx": "#000017", "text": "Nawr, rwy\u2019n agosa\u0301u at derfyn fy mhrentisiaeth, ac yn sicr mae\u2019r flwyddyn ddiwethaf wedi bod yn anhygoel ac yn rhyfedd yr un pryd. Rydwyf wedi cael cyfleoedd i ddatblygu sgiliau a dysgu sut i ofalu am fy lles. Mae\u2019r cymorth llesol gan Yr Urdd wedi bod yn wirioneddol wych drwy\u2019r flwyddyn ac mae\u2019r prentisiaeth wedi fy helpu i ffynnu a datblygu amrywiaeth o sgiliau."}, {"text_idx": "#000019", "text": "Rydym yn canolbwyntio ar thema benodol ym mhob bwletin. Yn y rhifyn hwn, mae\u2019r ffocws ar werth Gwaith Ieuenctid i\u2019r agenda gyflogadwyedd a sgiliau."}, {"text_idx": "#000021", "text": "Prosiect gwaith ieuenctid yw Ysbrydoli, ac mae'n cefnogi pobl ifanc 11-18 oed sy'n byw yn Wrecsam a Sir y Fflint ac sy'n amlygu ymddygiad hunan-niweidio. Mae'r prosiect yn gweithio mewn ffordd gyfannol gyda phob person ifanc er mwyn grymuso a hybu ei annibyniaeth."}, {"text_idx": "#000022", "text": "Mae ymyriadau prosiect Ysbrydoli yn wirfoddol ac maen nhw\u2019n cynnwys hyd at tua 8 sesiwn unigol ar gyfer pob person ifanc, gan ganolbwyntio ar eu nodau dymunol. Cynhelir y sesiynau lle bynnag y mae'r bobl ifanc yn teimlo'n gyfforddus. Mae'r cymorth yn cynnwys helpu'r person ifanc i ddatblygu strategaethau ymdopi gweithredol, cyflwyno gweithgareddau cymdeithasol, gweithgareddau dargyfeiriol, a chymorth gyda thai, cyflogaeth, addysg neu waith gwirfoddol, gan weithio ar y canlynol: datblygu hyder a hunan-barch, hylendid cwsg, perthynas ag eraill, rheoli emosiynau, cysylltiad graddol, er enghraifft i ddefnyddio trafnidiaeth gyhoeddus neu archebu diod mewn caffi a sawl maes arall. Hefyd, mae prosiect Ysbrydoli yn darparu cymorth i bobl ifanc ddefnyddio gwasanaethau prif ffrwd fel CAMHS, yn ogystal a\u0302'u hatgyfeirio i wasanaethau arbenigol eraill pan fydd angen er mwyn cefnogi eu llesiant."}, {"text_idx": "#000023", "text": "Yn ogystal, mae prosiect Ysbrydoli yn cynnal gweithgareddau dargyfeiriol a chlwb ieuenctid wythnosol i bobl ifanc a fyddai'n elwa o hyn, gan gynorthwyo'n aml i ddatblygu sgiliau cymdeithasol yn dilyn ymyrraeth un i un. Hefyd, mae'r ti\u0302m yn ymweld a\u0302 wardiau yn Ysbyty Maelor Wrecsam bob dydd, ac yn darparu sesiynau addysg anffurfiol i ysgolion, a grwpiau ieuenctid eraill ar bynciau yn ymwneud ag iechyd a llesiant emosiynol."}, {"text_idx": "#000024", "text": "Yn ystod y cyfyngiadau symud, mae prosiect Ysbrydoli wedi parhau i ddarparu cymorth unigol i bobl ifanc drwy ddefnyddio Zoom, galwadau ffo\u0302n a negeseuon testun yn unol a\u0302 dewis y person ifanc. Yn ystod y cyfnod hwn, mae prosiect Ysbrydoli wedi cefnogi dros 50 o bobl ifanc, gan lwyddo i'w cynnwys mewn bron i 300 o sesiynau drwy ddefnyddio Zoom a galwadau ffo\u0302n. Mae rhagor o gymorth wedi'i ddarparu drwy negeseuon testun hefyd. Mae'r cymorth a ddarparwyd wedi amrywio'n fawr gan ddibynnu ar ddymuniadau pob person ifanc, ond mae rhai enghreifftiau'n cynnwys cymorth i ymdrin a\u0302'u hemosiynau, addysg seicoleg yn ymwneud a\u0302 gorbryder, gwaith hylendid cwsg, cwblhau cynlluniau diogelwch, a chydweithio ag amrywiaeth o wasanaethau eraill i sicrhau bod pob person ifanc yn ddiogel a bod cymorth priodol ar gael. Mae pecynnau llesiant wedi'u darparu i bobl ifanc ac maen nhw\u2019n cynnwys amrywiaeth o weithgareddau a syniadau tynnu sylw i'w helpu os ydynt yn teimlo'n isel neu'n meddwl am hunan-niweidio."}, {"text_idx": "#000025", "text": "Yn ogystal, mae prosiect Ysbrydoli wedi cynnal clwb ieuenctid rhithwir wythnosol dros Zoom, gan ddarparu cymorth a gweithgareddau amrywiol er mwyn helpu pobl ifanc agored i niwed yn ystod y cyfyngiadau symud. Mae hyn wedi cynnwys gweithgareddau'n seiliedig ar sioeau ge\u0302m amrywiol gan gynnwys 'Play Your Cards Right', 'The Generation Game', 'Family Fortunes', cwisiau a llawer mwy."}, {"text_idx": "#000026", "text": "I gael rhagor o wybodaeth cysylltwch a\u0302 inspire@wrexham.gov.uk"}, {"text_idx": "#000027", "text": "Adnoddau i gefnogi iechyd meddwl a llesiant pobl ifanc"}, {"text_idx": "#000028", "text": "Mae adran Cadw'n ddiogel ar-lein HWB yn cefnogi plant a phobl ifanc, rhieni/gofalwyr, ymarferwyr a llywodraethwyr gyda diogelwch ar-lein, seiberddiogelwch a diogelu data, gan ddarparu amrywiaeth eang o adnoddau, canllawiau a dolenni i ffynonellau cymorth eraill. Mae\u2019n cynnwys adnoddau i gefnogi iechyd meddwl a llesiant pobl ifanc, gan gynnwys:"}, {"text_idx": "#000029", "text": "Amser sgrin, technoleg, iechyd meddwl a llesiant \u2013 mae'r adnoddau hyn yn archwilio effaith bosibl amser sgrin a thechnoleg ar iechyd meddwl plant a phobl ifanc ac yn ystyried dulliau o helpu i hyrwyddo defnydd cadarnhaol ac iach o dechnoleg:\nAdnodd ar gyfer dysgwyr uwchradd\nAdnodd ar gyfer rhieni a gofalwyr\nAdnodd ar gyfer ymarferwyr addysg"}, {"text_idx": "#000030", "text": "Casineb ar-lein \u2013 archwilio ystyr casineb ar-lein, y cymhellion sydd wrth ei wraidd, yr effaith ar y rhai a dargedir a sut gallwch chi helpu plant a phobl ifanc i'w herio mewn ffordd gadarnhaol a diogel:\nAdnodd ar gyfer dysgwyr uwchradd\nAdnodd ar gyfer rhieni a gofalwyr\nAdnodd ar gyfer ymarferwyr addysg"}, {"text_idx": "#000032", "text": "Byddwn yn taflu goleuni ar sefydliad gwaith ieuenctid gwahanol ym mhob rhifyn."}, {"text_idx": "#000033", "text": "Dywedwch wrthym am eich gwaith a\u2019r heriau sy\u2019n eich wynebu"}, {"text_idx": "#000035", "text": "Fe aeth Naomi ati i sefydlu Project Hope gyda 15 o bobl ifanc eraill er mwyn trefnu cyfarfodydd ar-lein ar gyfer pobl 13-25 oed dair gwaith yr wythnos. Nod y prosiect yw mynd i'r afael ag unigrwydd ymysg pobl ifanc trwy greu lle diogel i unigolion ddod at ei gilydd, cyfarfod a\u0302 phobl newydd a chael hwyl. Felly, mae'r prosiect yn mynd i'r afael ag anghenion pobl ifanc i gysylltu ag eraill yn ystod y cyfnod ansicr a brawychus hwn."}, {"text_idx": "#000036", "text": "Mae llawer o bobl ifanc yn debygol o deimlo'n ynysig ac yn unig iawn yn sgil y ffaith fod ysgolion wedi cau, bod gweithgareddau allgyrsiol wedi'u canslo, a bod gwasanaethau cymunedol wedi'u heffeithio o bosibl gan y pandemig presennol. Mae'n bosibl nad oes ganddynt berthynas agos a\u0302'r rhai sy'n byw ar yr aelwyd, ac o ganlyniad maen nhw\u2019n methu siarad a\u0302 neb na rhannu unrhyw bryderon. Rydym yn gwybod bod unigrwydd a theimlo'n ynysig yn gallu bod yn niweidiol iawn i iechyd meddwl a llesiant pobl ifanc. Yn ogystal, gall teimlo'n ynysig effeithio ar ddatblygu sgiliau anwybyddol pobl ifanc, fel hunaneffeithiolrwydd, hyder a chyfathrebu."}, {"text_idx": "#000037", "text": "Mae llawer o bobl ifanc wedi arfer bod mewn amgylchedd lle maen nhw wedi'u hamgylchynu gan bobl eraill bob dydd, ac mae gorfod treulio cymaint o amser ar eu pennau eu hunain yn newid sylweddol ac anodd o bosibl. Mae'r prosiect yn ceisio mynd i'r afael a\u0302 phob un o'r thema\u0302u hyn drwy ein presenoldeb ar y cyfryngau cymdeithasol, drwy atgyfeirio pobl ifanc a chynnal sesiynau wythnosol."}, {"text_idx": "#000038", "text": "Beth sy'n wych am yr hyn rydych chi'n ei wneud a pha wahaniaeth mae'n ei wneud yn eich ardal?"}, {"text_idx": "#000039", "text": "Mae'r prosiect yn gweithredu ar-lein drwy Zoom er mwyn hwyluso sesiynau. Mae'r Prosiect wedi gwneud gwahaniaeth enfawr i bobl ifanc drwy ddarparu cyfle i gysylltu a\u0302 chyfoedion ledled y DU, gan roi ymdeimlad o normalrwydd yn ystod y pandemig Covid-19 presennol."}, {"text_idx": "#000041", "text": "Mae Project Hope yn darparu tair sesiwn awr a hanner o hyd bob wythnos. Cynhelir y sesiynau hyn bob dydd Llun am 7pm, bob dydd Mercher am 4pm a phob dydd Sadwrn am 7pm. Bob wythnos rydym yn ceisio cynnal sesiwn llesiant, sesiwn rhannu sgiliau a sesiwn hwyl fel cwis."}, {"text_idx": "#000042", "text": "Ble i gael mwy o wybodaeth"}, {"text_idx": "#000043", "text": "I gael rhagor o wybodaeth am y prosiect, cysylltwch drwy'r canlynol:"}, {"text_idx": "#000044", "text": "Ym mhob rhifyn, byddwn yn taflu goleuni ar rai o\u2019r gwahanol ddulliau neu weithgareddau gwaith ieuenctid sy\u2019n digwydd y tu hwnt i Gymru"}, {"text_idx": "#000045", "text": "ProMo-Cymru a Hafal yw partneriaid Cymru mewn prosiect Mynediad Ieuenctid 5 mlynedd DU gyfan i sicrhau bod pobl ifanc a\u0302 phroblemau iechyd meddwl yn arwain y gwaith o weddnewid darpariaeth iechyd meddwl yn y gymuned. Yn y flwyddyn gyntaf, y nod yw cyd-gynhyrchu \"galwad i weithredu\", gan amlinellu'r ffordd orau o gefnogi anghenion iechyd meddwl pobl ifanc. I gael rhagor o wybodaeth, e-bostiwch cindy@promo.cymru"}, {"text_idx": "#000047", "text": "Rydym yn neilltuo lle i unigolion a sefydliadau rannu gwybodaeth gyda\u2019u cymheiriaid ym mhob rhifyn."}, {"text_idx": "#000048", "text": "Mae PAPYRUS wedi lansio HOPELINK, platfform digidol unigryw sy'n galluogi'r rhai sy'n cysylltu a\u0302 HOPLINE UK i weithio gyda chynghorydd i ddatblygu cynllun diogelwch hunanladdiad sydd ar gael iddynt ar-lein 24/7. Gwasanaeth cyfrinachol yw hwn ac nid oes unrhyw fanylion personol yn cael eu cofnodi. Mae HOPELINE UK (0800 068 41 41) yn wasanaeth cyfrinachol di-da\u0302l ar gyfer pobl ifanc ledled Cymru sydd a\u0302 meddyliau hunanddinistriol neu bobl o unrhyw oedran sy'n pryderu am berson ifanc "}, {"text_idx": "#000050", "text": "Mae'r ti\u0302m wedi cefnogi pobl ifanc o bob math, cyn ac ar o\u0302l 16 oed, ar yr adeg anodd hon drwy gydweithio a\u0302 darparwyr amrywiol, gan gynnwys Art and Soul tribe, Soul School, 11 25 CIC a'r Crew Alliance yn ogystal a\u0302 llawer o ddarparwyr cenedlaethol eraill fel Ymddiriedolaeth y Tywysog. I gael rhagor o wybodaeth, cysylltwch ag williams@flintshire.gov.uk"}, {"text_idx": "#000052", "text": "Ymgyrch cyfryngau cymdeithasol yw Diogelu Cymru sy'n targedu pobl ifanc rhwng 16-24 oed, i'w hatgoffa bod angen i bob un ohonom gadw pellter cymdeithasol yr haf hwn i gadw ein gilydd yn ddiogel."}, {"text_idx": "#000055", "text": "Mae\u2019r papur hwn yn cynnwys holl gymwysterau gwaith ieuenctid JNC gyda chanolbwynt penodol ar y cymwysterau ar gyfer Gweithwyr Cefnogi Ieuenctid."}, {"text_idx": "#000057", "text": "E-bostiwch gwaithieuenctid@llyw.cymru os ydych am gyfrannu at y cylchlythyr nesaf. Byddwn yn darparu canllaw arddull ar gyfer cyflwyno erthyglau, ynghyd a\u0302 gwybodaeth am gyfanswm geiriau erthyglau ar gyfer y gwahanol adrannau. Bydd y cylchlythyr yn cael ei gynhyrchu bob chwarter unwaith eto o fis Hydref 2020."}, {"text_idx": "#000059", "text": "E-gylchlythyr chwarterol sy\u2019n darparu newyddion diweddaraf, diweddariadau a datblygiadau mewn Gwaith Ieuenctid yng Nghymru."}, {"text_idx": "#000060", "text": "Rhagor o wybodaeth ar y we:"}, {"text_idx": "#000061", "text": "Datdanysgrifo \u2022 Rheoli eich dewisiadau \u2022 Gweld yn eich porwr"}]